## Obvezatne upute broj LS IV o pravima i dužnostima promatrača i o načinu promatranja rada tijela za provođenje izbora za izbor članova predstavničkih tijela jedinica lokalne i područne (regionalne) sam

### NN 48/2005 (13.4.2005.), Obvezatne upute broj LS IV o pravima i dužnostima promatrača i o načinu promatranja rada tijela za provođenje izbora za izbor članova predstavničkih tijela jedinica lokalne i područne (regionalne) sam

# DRŽAVNO IZBORNO POVJERENSTVO

**944**

Na temelju članka 30. stavak 1. i članka 38.
stavak 3. Zakona o izboru članova predstavničkih tijela jedinica lokalne i
područne (regionalne) samouprave (»Narodne novine«, broj 44/05 – pročišćeni
tekst), Državno izborno povjerenstvo Republike Hrvatske donosi

## OBVEZATNE UPUTE BROJ LS IV

### O PRAVIMA I DUŽNOSTIMA PROMATRAČA I O NAČINU PROMATRANJA RADA TIJELA ZA PROVOĐENJE IZBORA ZA IZBOR ČLANOVA PREDSTAVNIČKIH TIJELA JEDINICA LOKALNE I PODRUČNE (REGIONALNE) SAMOUPRAVE

I. OSOBE KOJE IMAJU
PRAVO PRATITI PROVEDBU IZBORA

1. Pravo pratiti provedbu izbora tijekom
čitavoga izbornog postup­ka kod svih izbornih tijela imaju:

– političke stranke registrirane u Republici
Hrvatskoj (dalje: političke stranke) i birači koji su predložili liste za izbor
članova predstavničkog tijela jedinica lokalne i područne (regionalne)
samouprave (općinsko vijeće, gradsko vijeće, županijsku skupštinu i Gradsku
skupštinu Grada Zagreba),

– nevladine udruge koje su registrirane u
Republici Hrvatskoj kao udruge koje djeluju na području nezavisnog promatranja
izbornih postupaka (dalje: nevladine udruge)

– strani promatrači.

II. PROMATRAČI
POLITIČKIH STRANAKA I BIRAČA KOJI SU PREDLOŽILI LISTE ZA IZBOR ČLANOVA
PREDSTAVNIČKOG TIJELA JEDINICE

2. Politička stranka i birači koji su predložili
liste za izbor članova predstavničkog tijela jedinice mogu odrediti promatrače
za izborna tijela.

3. Promatrač kojeg je odredila politička stranka
dužan je izbornom tijelu čiji će rad promatrati predočiti potvrdu političke
stranke koja ga je odredila. Potvrdu izdaje i potpisuje osoba ovlaštena
statutom ili odlukom donesenom na temelju statuta za zastupanje političke
stranke, odnosno opunomoćenik kojega ta osoba ovlasti.

4. Promatrač kojeg su predložili birači koji su
predložili liste za izbor članova predstavničkog tijela jedinice dužan je
izbornom tijelu čiji će rad promatrati predočiti potvrdu podnositelja prijave
nezavisne liste.

III. PROMATRAČI
NEVLADINIH UDRUGA

5. Nevladine udruge imaju pravo pratiti provedbu
izbora tijekom čitavoga izbornog postupka.

6. Nevladine udruge koje žele promatrati
provedbu izbora dužne su najkasnije u roku od dvadeset dana od dana
raspisivanja izbora zatražiti dozvolu za promatranje rada izbornih
povjerenstava i biračkih odbora od nadležnoga županijskoga izbornog
povjerenstva, a od Državnoga izbornog povjerenstva Republike Hrvatske dozvolu
za promatranje rada tog Povjerenstva.

7. Uz zahtjev za izdavanje dozvole prilaže se
rješenje o upisu u Registar udruga u prijepisu ili presliku.

8. Odluku o zahtjevu nevladine udruge nadležno
izborno povjerenstvo dostavlja na adresu u njezinom sjedištu ili osobi koja ju
je u ime udruge ovlaštena primiti.

9. Promatrač kojeg je odredila nevladina udruga
kojoj je dozvoljeno praćenje izbornog postupka dužan je izbornom tijelu čiji će
rad promatrati predočiti potvrdu nevladine udruge koja ga je odredila. Potvrdu
izdaje i potpisuje osoba ovlaštena statutom ili odlukom donesenom na temelju
statuta za zastupanje udruge, odnosno opunomoćenik kojega ta osoba ovlasti.

10. U potvrdi iz prethodne točke mora se navesti
broj i datum dozvole za promatranje rada izbornog tijela te izborno
povjerenstvo koje je dozvolu izdalo.

IV. STRANI PROMATRAČI

11. Državno izborno povjerenstvo Republike
Hrvatske stranom promatraču izdaje odobrenje kojim mu se utvrđuje status
stranog promatrača.

12. Prije početka praćenja izbornog postupka
ovlašteni strani promatrači dužni su predsjedniku ili članu izbornog tijela
čiji će rad promatrati predočiti odobrenje Državnoga izbornog povjerenstva
Republike Hrvatske izdano stranom promatraču.

V. PRAVA I DUŽNOSTI
PROMATRAČA

13. Prije početka praćenja izbornog postupka
ovlašteni promatrači dužni su predsjedniku ili članu izbornog tijela čiji rad
će promatrati predočiti:

promatrač političke stranke – potvrdu političke
stranke koja ga je odredila,

promatrač nevladine udruge – iskaznicu koju mu
je izdalo nadležno izborno povjerenstvo,

strani promatrač – iskaznicu koju mu je izdalo
Državno izborno povjerenstva Republike Hrvatske.

14. Ako nadležno izborno povjerenstvo promatraču
nevladine udruge, na temelju pravovremeno podnesenog zahtjeva, nije izdalo
iskaznicu promatrač će se identificirati rješenjem nadležnoga županijskoga
izbornog povjerenstva kojim je nevladinoj udruzi odobreno promatranje izbornog
postupka i odlukom ovlaštene nevladine udruge o imenovanju promatrača,

15. Za cijelo vrijeme promatranja promatrač
kojem je nadležno izborno povjerenstvo izdalo iskaznicu, dužan ju je nositi
vidljivo is­taknutu.

16. Izborno tijelo čiji se rad promatra ne smije
isključiti promatranje, već smije samo ograničiti broj promatrača, ako
nedostatak prostora ili drugi neotklonjivi razlozi ne dopuštaju istovremeno
promatranje svim promatračima. Pri tome broj promatrača pojedine političke
stranke, odnosno birača koji su predložili listu za izbor članova
predstavničkog tijela ili nevladine udruge ne smije biti manji od jednog
promatrača.

17. Izborna tijela dužna su promatračima
omogućiti promatranje i praćenje svog rada.

Promatrač ima pravo promatranja cjelokupnoga
izbornog postupka i pravo uvida u izborni materijal.

18. Promatrač ima pravo biti nazočan radu
izbornog povjerenstva za vrijeme održavanja sjednica, upozoravati na uočene
nepravilnosti i tražiti njihovo otklanjanje. Promatračima je dopušteno
stavljati obrazložene primjedbe na rad izbornog tijela u pisanom obliku koje se
prilažu zapisniku o radu toga izbornog tijela.

19. Promatrač ima pravo zahtijevati preslik ili prijepis zapisnika o radu izbornog tijela čiji
rad je promatrao.

20. Promatrač ne smije ometati rad izbornog
tijela. Predsjednik izbornog tijela usmeno će opomenuti promatrača koji ometa
rad izbornog tijela. Ako promatrač unatoč opomeni nastavi s ometanjem,
predsjednik izbornog tijela ovlašten je naložiti njegovo udaljavanje.

21. Promatrač koji promatra rad biračkog odbora
ima pravo biti nazočan radu biračkog odbora od pripremanja biračkog mjesta
prije njegova otvaranja, za vrijeme glasovanja, prebrojavanja glasačkih listića
i utvrđivanja rezultata glasovanja, te u zapisnik o radu biračkog odbora
stavljati obrazložene primjedbe na rad biračkog odbora ili ih predati biračkom
odboru u pisanom obliku.

Birački odbor dužan je primiti pisanu primjedbu
promatrača, priložiti je zapisniku o radu biračkog odbora i o tome izdati
potvrdu.

Promatrač smije pratiti predaju izbornog
materijala od strane biračkog odbora nadležnom izbornom povjerenstvu.

22. Promatrač smije dolaziti i odlaziti s
biračkog mjesta, ne remeteći postupak glasovanja i rad biračkog odbora.

23. Promatraču nije dopušteno:

– odgovarati na eventualne upite birača, a u
slučaju da mu se birač obrati, dužan je uputiti ga predsjedniku ili članu
biračkog odbora,

– nositi oznake, značke fotografije ili druge
materijale koji bi mogli na bilo koji način utjecati na birače,

– tonsko ili video snimanje rada izbornog
tijela,

– na bilo koji drugi način utjecati na birače.

VI. STUPANJE NA SNAGU

24.
Ove Obvezatne upute stupaju na snagu danom objave u »Narodnim novinama«.

Klasa:
013-03/05-03/04

Urbroj: 599-05-01

Zagreb,
12. travnja 2005.

Zamjenik predsjednika

**Jakob Miletić, dipl. iur**., v. r.

Uputa, NN 48/2005-944